Infecțiile continuă la Spitalul Bagdasar-Arseni! O tânără de 36 de ani moare infectată cu două bacterii după o operație de hernie cervicală Georgiana Maxim s-a internat pe 5 decembrie cu asigurarea că ”vei face tumbe de Revelion” și nu și-a mai revenit niciodată

miercuri, 1 martie 2017, 6:58

”M-a rugat să-i fac poze la câteva zile ca să arate tuturor cum va învinge o boală despre care am aflat apoi că n-a avut-o niciodată” Viorica Maxim, mama Georgianei

Brașoveanca alerga curse de amatori și era un model de viață sănătoasă pentru prieteni.

După operație, ceva se întîmplă și piciorul stâng în paralizează.

Apar două infecții, dintre care doar una e comunicată familiei.

Începe calvarul.

Iar spitalul e același în care s-au infectat cu bacterii mai mulți răniți de la ”Colectiv”, deși el raportase infecții nosocomiale zero.

Investigație de Mirela Neag, Răzvan Luțac și Cătălin Tolontan

Pe 10 iulie 2016, pilotul Marin Cojocaru se prăbușește cu un paramotor în lacul Comana.

Este internat la Spitalul Bagdasar-Arseni.

”Pilotul a luat infecțiile din lac”

În sângele pacientului de 44 de ani apar două bacterii: Acinetobacter baumanii și Klebsiella.

Ambele sunt multirezistente la antibiotice.

”Le-a luat din apa murdară a lacului în care a căzut”, spune conducerea spitalului.

Ministerul Sănătății reacționează.

Să susții că iei infecții intraspitalicești din apa lacului e prea mult chiar și pentru teoriile inivative ale sistemului nostru medical.

Vlad Voiculescu cere un control.

Medici confirmă că pilotul a fost infectat în ”Bagdasar-Arseni”, cu germeni intraspitalicești.

Marin Cojocaru scapă cu viață după ce se tratează într-un alt spital.

Diagnostic: ”Hernie de disc cervicală”

Pe 28 noiembrie 2016, tânăra Georgiana Maxim intră în cabinetul de la clinica privată Exmedica al profesorului doctor Mircea Gorgan.

Medicul are o reputație excelentă, căpătată în urma unei îndelungi cariere.

Diagnosticul este ”Hernie de disc cervicală C6-C7”.

Născută la Buhuși, Bacău, crescută la Onești și stabilită la Brașov, pacienta de 36 de ani lucrează ca project manager la compania americano-suedeză Autoliv.

Producător de sisteme de siguranță auto, Autoliv are 10.000 de oameni în România, aproape 20% dintre angajații săi la nivel global.

”Dansăm de Revelion”

Durerile de cap de la coloană sunt tot mai greu de suportat.

E timpul să se opereze, spune medicul, și fata se gândește că pică bine perioada de Sărbători pentru refacere.

„Sunteți tânără, vom face o incizie frumoasă, care nu se va vedea, vom pune un grefon. Dansăm de Revelion și facem tumbe!”, îi spune doctorul Gorgan.

Georgiana zâmbește.

Mama i-a dat bani de laptop și Georgiana și-a luat bandă de alergat

”Vezi, e bine că mă țin de sport”, glumește fata când îi povestește mamei sale, Viorica, asistentă medicală în Onești.

Mama replică: ”Păi, dacă eu ți-am dat bani de laptop și tu ți-ai luat bandă de alergat, ce mai e de zis?”.

Fanatică a sportului, a vieții sănătoase și a număratului de calorii, Georgiana Maxim se gândește că scapă repede de operația de spate.

Apoi o va zbughi în primăvara lui 2017 pentru încă un cros de 5 kilometri la Maratonul de la Brașov, așa cum a mai făcut-o deja.

”Mergem la Bagdasar – Arseni, e un spital mare, în București, sunt doctorii și condițiile cele mai bune”, o încurajează mama.

”Plec în Canada, va fi mai bine”

Luni, 5 decembrie 2016, pe un soare cu dinți, Georgiana și Viorica Maxim ajung în Berceni.

Intră în clădirea Spitalului Bagdasar-Arseni.

”Mai vreau să-ți spun ceva, mamă. Până la urmă, voi pleca în Canada. Va fi mai bine pentru mine”, spune Georgiana.

Ce părinte primește bine vestea asta?

”Am programat interviul pentru Canada pe 26 ianuarie”, adaugă Georgiana, chiar pe treptele spitalului.

N-a mai putut ridica piciorul

A doua zi, Georgiana e deja în operație.

”La 9:15”, își amintește mama.

Totul decurge normal, cu medicul Gorgan operând simultan în două săli.

Când deschide ochii, în sală sunt medicii Angela Neacșu și Radu Gorgan.

Profesorul Gorgan o întreabă pe Georgiana:

-Ridică piciorul drept. E bine?

-Da, îl mișcă, confirmă doctorul Neacșu.

-Ridică piciorul stâng!

(Tăcere. Georgiana nu reușește)

-Nu se poate! Ridică, te rog, piciorul, intervine din nou doctorul Neacșu.

(Georgiana nu mișcă piciorul. În sală, lumina dimineții târzie arată, dintr-o dată, cutele de pe fețele mereu obosite ale oamenilor).

-De ce-mi faci asta, măi fată?!

”Să tragă de el, să facă ceva!”

Una dintre primele amintiri legate de cazul ”Colectiv”, la începutul lui noiembrie 2015, este dialogul dintre părinți și șefii Spitalului Municipal de Urgență.

Sunt zilele în care mamele, tații și publicul sunt asigurați că ”avem condiții ca-n Germania”.

Din senin, în redacție sosește un e-mail.

Un tânăr, prieten cu unul dintre cei internați la ”Municipal”, oferă ziarului un fișier audio.

Înregistrarea fâșâie, dar se înțelege.

Șeful de secție explică părinților: ”Trebuie să lupte și el! Noi am făcut ce era de făcut. Trebuie să tragă de el, să facă ceva!”.

Pe tânăr îl șochează exprimarea: ”Cum să tragă de el?! E în comă de zece zile”.

Noi știm cum.

Boala ca vină

Ideea că nu faci suficient, de când te naști și până când mori, este unul dintre pilonii educației comuniste.

În fiecare zi ești dator.

Și devii vinovat, pentru că cine poate să trăiască sau să muncească perfect?

De aceea, când te îmbolnăvești, ești automat culpabil.

Boala e, cumva, din vina ta și faptul că nu reușești să scapi de ea, ca de un gând rușinos, e tot din pricina slăbiciunii personale.

”De ce-mi faci asta, măi fată?!”.

”O să-mi revin”

Georgiana iese din operație.

E pe deplin conștientă.

”S-a întâmplat ceva. Nu-mi simt deloc piciorul stâng. Și am furnicături în corp”, îi spune ea mamei, în timp ce e transportată în salon.

”Dar stai liniștită, că o să-mi revin”.

Asta e firea fetei din Onești, care-și planifică viitorul pas cu pas.

Neliniștea medicului de gardă

Georgiana ajunge în salon.

Din acest moment, mama ține un jurnal.

”O consultă medicul de gardă, cu ciocanul de reflexe. Este impacientat de lipsa totală a reflexelor la piciorul stâng și parțial la cel drept”.

Sora Georgianei, Ana Maria, află și ea, la telefon, că au apărut probleme.

Ana Maria e căsătorită și lucrează în Onești. Mai mare cu cinci ani, are grija sădită în primul născut al familiei pentru mezini.

În București, orele trec greu și mama notează întâmplările în jurnal.

”Până seara, medicul de gardă mai vine de două ori. Repetă testele de reflexe, însă rezultatele sunt aceleași. Nu-și simte piciorul” Jurnalul mamei Georgianei Maxim

Ce s-a întâmplat în sală?

”O întreb pe anestezistă ce s-a întâmplat și ea îmi spune că din punctul ei de vedere totul a decurs normal. Să întreb ce s-a întâmplat în sală”.

Mama insistă.

Stă pe lângă asistenta șefă, au aceeași profesie, poate o înduplecă.

Dar răspunsul e același.

”Întrebați ce s-a întâmplat în sala de operații!”.

Cultura negării infecțiilor nosocomiale

Gazeta nu investighează cazurile de malpraxis.

Nu avem instrumentele profesionale și de cunoaștere necesare.

De aceea, ce s-a întâmplat în sală și cum a fost tratat mai apoi cazul e un lucru pe care o să-l analizeze forurile profesionale și, potrivit familiei Maxim, justiția.

Dar, dincolo de ce s-a întâmplat în sala de operații, în sângele Georgianei apar infecții nosocomiale.

Ele sunt un fenomen național și, în cazul Spitalului Bagdasar-Arseni, o reprezentare sistematică a culturii negării.

Pentru că mama e înștiințată doar de una dintre bacterii: Clostridium.

De fapt, Georgiana Maxim este infectată și cu Stafilococul auriu.

La fel a fost la ”Colectiv”

La începutul lui noiembrie 2015, în aceleași zile în care un tânăr ascultă uimit o bandă despre prietenul său de la ”Municipal”, alți 18 răniți de la clubul „Colectiv” luptă pentru viață la ”Bagdasar-Arseni”.

Infecțiile se instalează în corpurile lor.

Bogdan Istrate, 22 de ani, moare pe 12 noiembrie 2015. În certificatul constatator al decesului scrie ”Stare septică”.

Infecțiile nosocomiale ale lui Bogdan nu pot fi probate pentru că oamenii care conduc ”Bagdasar-Arseni” refuză să elibereze familiei dosarul medical.

0 infecții nosocomiale a raportat Bagdasar-Arseni la cei 23 internați de la „Colectiv”

Tot la Bagdasar -Arseni, Cristian Matei, 41 de ani, contractează două bacterii și intră în septicemie.

Este transportat în Israel.

În cazul lui, fiind tratat în străinătate, bacteriile primesc nume: Acinetobacter și CRE.

Cristian stă trei săptămâni în comă. Supravieţuiește.

Conform unui reportaj realizat de ProTV, Bagdasar-Arseni raportează oficial: nicio infecție nosocomială în cazul răniților de la „Colectiv”!

”Are o boală foarte gravă”

Fragment din jurnalul Vioricăi Maxim.

”Disperată fiind, o întreb pe doamna dr. Bucur, șefa secției, care este diagnosticul copilului meu. Ea îmi spune: «Are o boală foarte gravă – mielopatie cervicală. Să-i mulțumiți lui Dumnezeu că nu are cancer»”.

În salon, Georgiana rămâne o scânteie galbenă de optimism.

Stă tare în fața veștii.

”Mamă, am o idee! Să-mi faci poze o dată la câteva zile. Vreau să-mi fac un blog pe care să scriu cum să înving boala asta: mielopatie cervicală”.

Fetele și băieții bine crescuți

Fotografiile se succed.

6 decembrie 2016.



Georgiana râde deși abia a ieșit din operație și nu-și simte piciorul stâng.

16 decembrie.



Mama îi face masaj la cap, pe marginea patului. Pe tricoul roșu al fetei scrie ”Come to Sunset Bay”.

O vânătaie s-a instalat la încheietura mâinii stângi, în timp ce perfuziile atârnă de mâna dreaptă.

Atleta care se antrena ca o nebună în Parcul Tractorul continuă să glumească.

18 decembrie.



Se simte rău. E culcată pe pernă, lângă telefonul nelipsit și o icoană a Fecioarei Maria cu Pruncul.

19 decembrie.



Stă în aceeași poziție, dar zâmbește către camera subtilă a telefonului.

22 decembrie.



Renunță la părul lung. ”Îmi mișc mâinile greu și nu pot să-mi așez părul”, îi zice surorii.

23 decembrie.



Starea se înrăutățește.

31 decembrie.



Georgiana este intubată. De dincolo de mască, ea zâmbește ultimei zi a anului.

Infecția cu Clostridium își face efectul și e permanent stricată la stomac și slăbită.

7 ianuarie 2017.



Ultima imagine. Buzele s-au uscat. Este intubată.

Dincolo de ochelari, privirea ei caută, politicos, o explicație.

O generație de fete și băieți bine crescuți.

”Conștient și politicos”, așa și-l amintesc doctorii pe Alexandru Hogea, băiatul din Sinaia rănit la ”Colectiv”, eliminat de pe lista de Bruxelles și trimis prea târziu la Viena, unde moare în urma infecțiilor nosocomiale căpătate la ”Municipal”.

Copiii politicoși ai unei țări crude.

Și, pe alocuri, mincinoasă.

Țară rece și țară caldă

Când zâmbea, imagine după imagine, în fotografiile acestea de film de Rossellini, Georgiana Maxim nu știa că mielopatia cervicală nu va apărea nicăieri pe documentul de externare.

Deși anunțată mamei, mielopatia cervicală nu se confirmă.

Internată pe 5 decembrie 2016, pentru o operație de hernie de disc cervicală, fata de 36 de ani este operată de patru ori, se infectează cu două bacterii și moare pe 26 ianuarie 2017.

În șoc septic.

E chiar ziua când își programase interviul ca să emigreze într-o țară mult mai rece și, pe alocuri, grijulie cu copiii ei politicoși.

Continuarea în ziarul de mâine!

Citește și cele două episoade despre Alex Hogea:

Save

Save

Save

Save

Save

Save

Save

Save